Ritratt: Facebook - Ħamrun Spartans Football Club  It-tim tal-futbol ta' Ħamrun Spartans, daħħal protest mal-Malta Football Association (MFA) kontra t-tim ta' Birkirkara dwar il-partita li ntlagħbet nhar l-Erbgħa li spiċċat bl-iskor ta' 0-0. It-tim mill-Ħamrun, li s-sena l-oħra rebaħ il-kampjonat Malti, qal li t-tim ta' Birkirkara kellu 13-il plejer irreġistrat fuq il-pjattaforma diġitali, Comet, minflok il-massimu ta' 12-il player. Skont ir-regolamenti tal-MFA, kull klabb Malti hu mitlub biex juża l-pjattaforma qabel kull partita, li fuqha jistgħu jiġu rreġistrati 12-il-player barrani. Jekk tim ikollu aktar minn 12-il player reġistrat, il-kumplament tal-players l-oħra ma jkunux jistgħu jilagħbu l-partita. It-tim Karkariż jista' jkun li qabeż din il-kwota, wara li f'dawn l-aħħar jiem iffirma lill-goalkeeper Julani Archibald li ngħaqad magħhom b'self mingħand it-tim ta' Santa Lucia FC, u l-attakkant Bismark Ngissah li ngħaqad ma' Birkirkara mingħand it-tim Albaniż ta' Skënderbeu Korçë. Birkirkara FC iffirmaw ukoll lil John Nsumoh li ngħaqad magħhom b'self mingħand it-tim ta' Mosta FC. Il-każ se jkun qed jinstema' quddiem il-Bord tal-Protesti tal-MFA.